Il-wiri tal- films fi Pjazza San Girgor f'Ta' Kerċem Kitba ta' Michael Grima B.A. (Hons.):, Dip (4.Sc.) f'Għawdex kienu skarsi ħafna. Biex tittaffa din il-problema, kienu jiġu installati servizzi ta' xandir fuq il-linji tat-telefown permezz ta' loud speakers imwaħħla fil-pjazez t'Għawdex. Imbagħad ir-Rediffusion kien ħa l-inkarigu li jwassal xandiriet u programmi edukattivi u reliġjuzi fid-djar u l-iskejjel tagħna. Iżda dan ma kienx biżżejjed għax kull ma jmur kienet dejjem tikber ix-xewqa u l-ħeġġa speċjalment fost iż-żgħażagħ u t-tfal tagħna għall-awdjo-viziv — jiġifieri l-films u dan peress li t-televixin kien għadu ma daħalx f'numru mdaqqas ta' djar tal-familji Kerċmin. L Għan ħamsin, il-mezzi ta' komunikazzjoni soċjali Biex ikompli jkattar is-sens ta' kuntatt u tagħrif soċjali fost kulħadd, il-gvern kien jibgħat impjegat mid-dipartiment tal- informazzjoni tiegħu biex jorganizza sensiela ta' film shows, kif kienu magħrufa dak iż-żmien, f'diversi rħula f'Għawdex. F'Ta' Kerċem dawn il-films kienu jintwerew fi pjazza San Girgor u kienu jsiru ta' sikwit. leħen il Tard waranofsinhar kien jitpoġġa liżar abjad kbir fuq il-ħajt tad-dar li fiha llum toqgħod il- familja Vella, in-naħa ta' fejn jintrama l-pedestall tal-Madonna tas-Sokkors fil-jiem tal-festa. Ġieli, dan il-liżar kien jitqiegħed fuq il-ħajt ta' fejn kien hemm il-każin tal-futbol qabel ma dan il-każin ġie rilokat fil-post tal-lum. Għal filgħaxija mbagħad kienet tiġi l-karozza bl-apparat tal-films. Peress li t-traffiku kien limitat ħafna, it-tfal u ż-żgħażagħ li dak il-ħin kienu jkunu f'ċorma waħda bilqiegħda fuq xi bankina fit-triq mehdija fuq xi logħba bil- ġakkijiet, il-logħba noli jew id-daqqa ċieda, kienu jerħulha ġirja waħda lejn pjazza San Girgor waqt li b' għajta jew tisfira kienu jagħmlu sinjal lil sħabhom biex jagħmlu bħalhom. Normalment kien ikun is-sur Anton Tabone magħruf bħala 'ta' Ettru' mir-Rabat, Għawdex, li kien ikun responsabbli mill-wiri ta' dawn il- films. Għaldaqstant hu kien iħott cine-camera mill-karozza tiegħu u jpoġġiha fuq mejda żgħira, maħduma apposta għal dan il-għan sewwa sew passejn 'il fuq mill-bieb ewlieni tal-għassa tal-pulizija l-qadima li kienet tinsab fi pjazza San Girgor. Il-camera tiegħu kienet tikkonsisti f'żewġ roti, waħda ikbar mill-oħra u fuqhom il-pellikola jew it-tertuqa rqiqa u trasparenti kienet titkebbeb u tinħall fit-tul waqt li l-film ikun għaddej. Apparti dan kien ilesti wkoll speaker kbir u jorbtu fuq is-saqaf tal-karozza tiegħu biex il-pubbliku jkun jista' jisma' dak li jkun qed jintqal. Xħin ikun ippreparat kollox, it-tfal u ż-żgħażagħ jintefgħu bilqiegħa fl-art qaqoċċa waħda jħarsu ċassi lejn il-liżar biex żgur ma jitilfu xejn minn dak li jkun għaddej. Nisa u rġiel oħra kienu jsibu post tajjeb fuq xi banketta jew bankina u jitfgħu ħarsithom lejn il-liżar l-abjad. In-nisa erħilhom igemgmu fuq il-faċendi li kellhom jagħmlu f'dak il-jum. Ma kienx jonqos li wħud mill-irġiel waqt li jitħaddtu fuq ix-xogħol tagħhom li normalment kien ikun dak fir-raba 'kienu jqarrmu xi kejla karawett, ċiċri jew ful inkaljat li kienu ħasbu jixtru minn xi ħanut tal-inbid fil-qrib. Il-pulizija li jkun għassa dak il-ħin ukoll kien jagħti s-sehem tiegħu. Minnufih huwa kien jitfi d-dawl tal-bozza mdendla mas-saqaf minn lazz iswed kollu mtappan bil-ħmieġ tad-dubbien tal- kamra ewlenija tal-għassa. Imbagħad kien jiftaħ il-bieba tal-injam ta' toqba żgħira fil-ħajt qrib l-entratura tal-istess għassa tal-pulizija u minnha jitfi s-swiċċ tal-bozza prinċipali tat-triq biex ikun hemm iżjed dlam u b'hekk il- film tas-sur Tabone jkun jista' jintwera aħjar. Iż-żgħażagħ u t-tfal preżenti f'dellirju ta' ferħ jibdew jgħajtu n-numri three, two, one, zero li kienu jidhru fuq il-liżar fi ċrieki suwed qabel jibda l-film propju. Ma kinitx tkun f'okkażjoni waħda li xi tifel mqarqaċ kien jaqsam apposta minn bejn il-camera u l-liżar biex qabel jibda jintwera l-film kien jidher id- dell tiegħu fuq il-liżar u b'hekk iġiegħel lil sħabu jibdew jgħajtu u jwerżqu. Fuq il-liżar kienu jintwerew dokumentarji jew ritratti ta' xi attività ta' persunaġġi politiċi bħar-Reġina Eliżabetta II tal-Ingilterra jew inkella kien jingħata tagħrif dwar xi pajjiż fil- Commonwealth. Ma kienx jonqos li jiġu murija xeni ta' muntanji, widien u xmajjar ta' xi pajjiż ieħor fl-Ewropa, fost oħrajn. Is-sur George Pisani, fil- kariga ta' uffiċjal għoli fid-Dipartiment tal-Informazzjoni li l-għan tiegħu kien li jeduka u jgħallem lill-poplu Għawdxi, kien jakkumpanja lis-sur Tabone u kien jagħti l-kummentarju tiegħu dwar dak li jkun qed jintwera. Xi drabi s-sur Pisani bir-reqqa u bil-paċenzja kollha kien jagħti l-ispjegazzjonijiet tiegħu għall- mistoqsijiet li jsirulu dwar xi ritratti jew xeni partikulari. It-tul ta' dawn il-films kien ikun ta' għoxrin minuta jew ftit iktar. Għal uħud dan il-ħin kien ikun qasir iżżejjed imma għal oħrajn kien ikun twil wisq għax mhux darba jew tnejn kien ikun hemm xi tfal li jagħmlu storbju ta' żufjett u daħk bejniethom biex itellfu lil sħabhom. F'dan ir-rigward, f'dawn il-films it-tfal u ż-żgħażagħ kienu jsibu l-għaxqa tagħhom ħlief meta f'xi lejla xitwija kienet tagħmel xi bexxa xita u kulħadd kien ikollu jistkenn fl-għassa tal-pulizija jew taħt xi gallerija fil-qrib, waqt li s-sur Tabone b'ħeffa kbira kien jgħatti l-apparat tiegħu b'xi inċirata li dejjem kien jaħseb iġorrha miegħu. Iż-żmien jgħaddi u ma jistenna lil ħadd u miegħu jbiddel l-istil tal-mod kif jgħix u jadatta l-bniedem għal sitwazzjonijiet differenti. Għalkemm it-teknoloġija fil-wiri tal-films ta' dak iż-żmien mqabbla ma' dik tal-lum, kienet għadha fqira ħafna, ikollna nistqarru li l-wiri tal-films f'dawk il- ħabtiet mhux biss kien mezz ewlieni ta' serħan il-moħħ, imma kien ikun ukoll għajn ta' divertiment u edukazzjoni għat-tfal u ż-żgħażagħ tagħna.